Viðbrögð ökumanns þegar annað hjólið fer út fyrir bundið slitlag Umferð Suðurlandsvegur við Meðallandsveg Rannsóknarnefnd samgönguslysa hefur áður rannsakað alvarleg umferðarslys þar sem ökumaður missir annað hjólið út af bundnu slitlagi . Hætta er á að hann missi endanlega stjórn á bifreiðinni þegar sveigt er harkalega inn á veginn aftur eins og raunin varð í þessu slysi . Í slíkum tilfellum þarf ökumaður að meta hvort honum sé ekki betur borgið að stýra bifreiðinni beint út af veginum . Áhrif hvassviðris á stöðugleika ökutækja - ferðaupplýsingar Vegagerðarinnar Umferð Þjóðvegur 1 austan við Silfrastaði Rannsóknarnefnd samgönguslysa ( áður Rannsóknarnefnd umferðarslysa ) hefur rannsakað átta banaslys í umferðinni frá árinu 1998 þar sem vindhviða er talin orsakaþáttur . Ökumenn geta dregið úr hættu á því að ökutæki þeirra fjúki til í hvassviðri með því að skoða veðuraðstæður og haga akstri eftir þeim . Á vef Vegagerðarinnar ( vegagerdin.is ) er að finna rauntímaupplýsingar um veður , færð og vindhraða á völdum stöðum og hvetur rannsóknarnefndin ökumenn til þess að kynna sér Vegasjá Vegagerðarinnar um þetta efni . Þegar alvarleg slys eiga sér stað eru almennir vegfarendur oft fyrstir til aðstoðar og aðhlynningar á vettvangi . Í 13. gr. umferðarlaga nr. 50 / 1987 með síðar breytingum , segir að vegfarendur skuli nema staðar hvort sem þeir eiga sök á slysum eða ekki , og bjóða fram hverja þá hjálp sem unnt er . Hér er um að ræða mjög mikilvægt öryggisatriði sem allir vegfarendur verða að sinna .